Fis-7 ta' Marzu 2018, l-ambaxxaturi tal-UE approvaw qbil milħuq mill-Parlament Ewropew dwar reviżjoni mmirata tar-regoli għall-finanzjament tal-partiti politiċi Ewropej. Dan iwitti t-triq għall-adozzjoni finali tar-regoli l-ġodda mill-Kunsill, ladarba l-qbil jiġi vvotat fil-Parlament. Ir-regoli riveduti jagħlqu ċerti lakuni li kienu jippermettu li l-objettivi tar-regolament attwali jiġu evitati. Ser isaħħu d-dimensjoni Ewropea tal-partiti politiċi Ewropej, jiżguraw distribuzzjoni aktar ġusta tal-fondi u jtejbu l-infurzar. Il-Kunsill u l-Parlament Ewropew laħqu qbil dwar il-bidliet fis-27 ta' Frar. Il-koleġislaturi qed jaħdmu b'mod rapidu biex jiżguraw li r-regoli l-ġodda jiġu stabbiliti qabel it-30 ta' Ġunju, meta l-partiti politiċi Ewropej jistgħu jibdew japplikaw għal finanzjament għas-sena finanzjarja 2019. Il-pożizzjonijiet tal-Kunsill u tal-Parlament kienu viċin fir-rigward ta' dan il-fajl, li ppermetta li jintlaħaq qbil malajr. Irridu ntemmu l-abbużi, niżguraw finanzjament aktar ġust u nżidu t-trasparenza qabel l-elezzjonijiet tal-PE tas-sena d-dieħla. Monika Panayotova, Viċi Ministru għall-Presidenza Bulgara tal-Kunsill tal-UE Flus għal partiti u attivitajiet ġenwini fil-livell Ewropew Il-partiti politiċi Ewropej huma alleanzi politiċi rreġistrati skont il-liġi tal-UE. Jistgħu jkunu partiti nazzjonali u reġjonali, kif ukoll individwi, bħala membri u għandhom ikunu rappreżentati f'mill-inqas kwart tal-istati membri. It-trattat tal-UE jirrikonoxxi r-rwol tagħhom "għall-formazzjoni tal-għarfien politiku Ewropew u għall-espressjoni tar-rieda taċ-ċittadini tal-Unjoni". Il-finanzjament tal-UE huwa maħsub biex jgħinhom jiffinanzjaw l-attivitajiet tagħhom fil-livell Ewropew u l-kampanja tagħhom fl-elezzjonijiet tal-PE. Ir-reviżjoni tar-regoli attwali hija mmirata li tiżgura li dawn l-objettivi jintlaħqu fil-prattika u li l-fondi tal-UE jintużaw sew. Hija reazzjoni għal ċerti prattiki abbużivi, bħall-ħolqien ta' partiti politiċi Ewropej sponsorjati minn grupp żgħir ta' partiti u individwi bil-fini prinċipali li jirċievu fondi tal-UE. Reviżjoni tal-kondizzjonijiet għar-reġistrazzjoni Waħda mill-bidliet ewlenin hija r-reviżjoni tal- kondizzjonijiet għar- reġistrazzjoni tal-partiti politiċi Ewropej. Il-Kunsill u l-Parlament Ewropew qablu li, fil-futur, huma l-partiti biss – u mhux iżjed l-individwi – li jistgħu jisponsorjaw il-ħolqien ta' partiti politiċi Ewropej. L-isponsorizzazzjoni ta' diversi partiti Ewropej huwa pprojbit. Dan ser itemm l-isħubiji f'diversi partiti u l-ħolqien ta' psewdo-partiti li jiġu sponsorjati prinċipalment minn membri individwali. L-għan hu li jiġi żgurat li l-partiti politiċi Ewropej ikollhom dimensjoni pan-Ewropea ġenwina. finanzjament tal-partiti politiċi Ewropej ser isir ukoll aktar proporzjonat mal-appoġġ tagħhom fl-elezzjonijiet Ewropej. L-ammont distribwit b'mod proporzjonat mas-sehem tagħhom ta' membri tal-PE żdied minn 85% għal 90%. Dan ser jiskoraġġixxi aktar li jinħolqu partiti politiċi Ewropej prinċipalment għall-fini li jirċievu flus mill-UE, billi l-ammont fiss tnaqqas minn 15% għal 10%. Aċċess aktar faċli u infurzar aktar b'saħħtu Ir-regoli l-ġodda ser jiffaċilitaw ukoll l-aċċess tal-partiti u l-fondazzjonijiet għall-fondi tal-UE permezz ta' tnaqqis fir-rekwiżit tal-kofinanzjament . Dan ser jitnaqqas minn 15% għal 10% għall-partiti politiċi Ewropej u 5% għall-fondazzjonijiet politiċi Ewropej, u b'hekk ikun possibbli aktar finanzjament pubbliku għall-attivitajiet tagħhom. Din il-bidla tirrikonoxxi d-diffikultajiet li l-partiti u l-fondazzjonijiet jiffaċċjaw biex jilħqu l-livell limitu attwali. Ser tnaqqas ir-riskju li jintużaw prattiki finanzjarji dubjużi biex jintlaħaq il-livell meħtieġ ta' riżorsi proprji. Bidliet oħra huma mmirati lejn protezzjoni aħjar tal-interessi finanzjarji Ewropej fil-każ ta' frodi. Il-PE ma rnexxilux jirkupra fondi minn xi partiti u fondazzjonijiet li fallew. Ir-regoli l-ġodda jippermettu rkupru minn persuni fiżiċi f'ċerti każijiet, jekk dawn ikunu responsabbli għall-ksur. L-uffiċċju tal-Prosekutur Pubbliku Ewropew huwa mitlub jinvestiga ksur allegat fil-futur. Il-kondizzjonijiet biex partit jitneħħa mir-reġistru huma wkoll stipulati f'aktar dettall, li ser jissimplifika u jħaffef il-proċess. Fl-aħħar nett, ir-regoli l-ġodda ser iżidu għaċ-ċittadini. Il-partiti fl-istati membri tal-UE ser ikollhom juru fuq is-siti web tagħhom il-logo u l-programm tal-partiti politiċi Ewropej li huma affiljati magħhom biex il-partiti Ewropej ikunu jistgħu jirċievu finanzjament tal-UE. Ir-rabtiet bejn il-partiti politiċi Ewropej u l-partiti membri tagħhom għalhekk ser isiru aktar viżibbli għaċ-ċittadini qabel l-elezzjonijiet tal-PE tal-2019. Il-passi li jmiss u transizzjoni għas-sistema l-ġdida Ir-regoli l-ġodda issa ser jiġu vvotati fil-kumitat għall-affarijiet kostituzzjonali u fil-plenarja tal-Parlament. Il-Kunsill huwa mistenni jadottahom fil-ġimgħat li ġejjin. Ladarba l-emendi jkunu daħlu fis-seħħ, il-partiti politiċi Ewropej attwali ser ikollhom xahrejn biex jipprovdu evidenza li huma ser ikomplu jissodisfaw il-kondizzjonijiet għar-reġistrazzjoni. Jekk jonqsu milli jagħmlu dan, huma u l-fondazzjonijiet affiljati tagħhom ser jitneħħew mir-reġistru. Dan mhux ser jaffettwa l-finanzjament għas-sena baġitarja 2018. Madankollu, sabiex jirċievu l-fondi tal-UE fl-2019, il-partiti u l-fondazzjonijiet ser ikollhom jikkonformaw mar-regoli l-ġodda. Finanzjament tal-partiti politiċi Ewropej: il-Kunsill huwa lest biex jibda taħditiet mal-Parlament (stqarrija għall-istampa 20.2.2018) Informazzjoni dwar is-sit web tal-Parlament Ewropew